สังคมข่าวหุ้น
คณะกรรมการนโยบายการเงิน ขึ้นดอกเบี้ยตามนัด 0.25% เป็น 1.25% ต่อปี มีผลทันที งานนี้กลุ่มแบงก์คงต้องปรับตาม ดันกำไรปีหน้าสดใส
คณะกรรมการนโยบายการเงิน ขึ้นดอกเบี้ยตามนัด 0.25% เป็น 1.25% ต่อปี มีผลทันที งานนี้กลุ่มแบงก์คงต้องปรับตาม ดันกำไรปีหน้าสดใส
1 ธ.ค. 2565

หุ้นแบงก์สดใส
คณะกรรมการนโยบายการเงิน ขึ้นดอกเบี้ยตามนัด 0.25% เป็น 1.25% ต่อปี มีผลทันที งานนี้กลุ่มแบงก์คงต้องปรับตาม ดันกำไรปีหน้าสดใส ขณะที่ราคาหุ้นกลุ่มนี้ยังไม่แพง ทั้ง BBL KBANK และ SCB  วานนี้ดัชนีปิดที่ 1,635 จุด เพิ่มขึ้น 10.97 จุด  ต่างชาติซื้อสุทธิ 4.3 พันล้านบาท
GPSC จับมือกองทุนยักษ์จากแดนโคนม  วรวัฒน์ พิทยศิริ ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด ลงนามสัญญาร่วมทุนในการพัฒนาโครงการพลังงานลมกับกลุ่ม Copenhagen Infrastructure Partners (CIP) ผ่านกองทุน Copenhagen Infrastructure New Markets Fund I (CI NMF I) พร้อมจัดตั้งบริษัทร่วมทุน เดินหน้าธุรกิจพลังงานลม โดยมุ่งเน้นโครงการโรงไฟฟ้าพลังงานลมภายในประเทศ ร่วมมือศึกษาพื้นที่ศักยภาพลม ดึงเทคโนโลยีทันสมัยจาก CIP พร้อมเข้าร่วมโครงการรัฐตามแผน PDP ของประเทศ ปักธงพร้อมเป็นผู้นำธุรกิจพลังงานลมในประเทศ และก้าวสู่เป้าหมายการปล่อยก๊าซเรือนกระจกสุทธิเป็นศูนย์ของบริษัทฯ ภายในปี ค.ศ. 2060
BGRIM COD บี.กริม เพาเวอร์ แจ้งว่า บริษัท อมตะ บี.กริม เพาเวอร์ 1 จำกัด (ABP1R) ซึ่งเป็นบริษัทย่อย โดยบริษัทถือหุ้น 50.7% ได้เปิดดำเนินการเชิงพาณิชย์ (COD) โครงการโรงไฟฟ้าใหม่มีกำลังการผลิตติดตั้ง 140 เมกะวัตต์ เพื่อทดแทนโรงไฟฟ้าเดิม โดยเริ่มจำหน่ายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) ตั้งแต่วันที่ 29 พ.ย. 2565 ที่ผ่านมา
A5 แรงไม่ตก ทวีรัช ปรุงพัฒนสกุล นักลงทุนรายใหญ่ เข้าเก็บหุ้น บมจ.แอสเซท ไฟว์ กรุ๊ป  (A5) เข้าพอร์ตเพิ่ม 1.141% ราคาสูงสุดที่หุ้นละ 3.10 บาท ซึ่งได้มาเมื่อวันที่ 24 พ.ย. 2565 ทำให้สัดส่วนการถือหุ้นเพิ่มเป็น 20.1507% ของสิทธิออกเสียงทั้งหมดของกิจการ จากโครงสร้างผู้ถือหุ้น A5 ณ วันที่ 10 พ.ค. 2565 ทวีรัช ถือหุ้น 165 ล้านหุ้น คิดเป็น 13.64%
BTS ขึ้นค่าโดยสาร สุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) เปิดเผยว่า ตั้งแต่วันที่ 1 มกราคม 2566 บริษัทฯ จะปรับราคาค่าโดยสารที่เรียกเก็บสำหรับรถไฟฟ้าบีทีเอสในเส้นทางสัมปทานระยะทาง 23.5 กิโลเมตร 24 สถานี ได้แก่ สายสุขุมวิท  สถานีหมอชิต–สถานีอ่อนนุช และสายสีลม สถานีสนามกีฬาแห่งชาติ–สถานีสะพานตากสิน รวมถึงส่วนต่อขยายสายสีลม สถานีกรุงธนบุรี และสถานีวงเวียนใหญ่  จากราคา 16-44 บาท ปรับเป็น 17-47 บาท  ทั้งนี้ การปรับราคาค่าโดยสารใหม่นั้น ยังต่ำกว่าเพดานอัตราค่าโดยสารสูงสุดตามสัญญาสัมปทานซึ่งอยู่ในอัตรา 21.52-64.53 บาท
TOP เด้งรับซาอุฯ  บล.กรุงศรี มองไทยออยล์ มี Sentiment บวกจากข่าวซาอุดีอาระเบียเตรียมลดราคาขายน้ำมันดิบให้ผู้ซื้อในเอเชียราว 2 เหรียญ/บาร์เรล หนุนค่าการกลั่นเพิ่มขึ้น และในวันที่ 4 ธ.ค. คาดหวังกลุ่มโอเปกพลัส  (OPEC+) ลดการผลิตหนุนราคาน้ำมันเพิ่มขึ้นช่วยลดผลกระทบจาก Stock loss โดยเป้า Bloomberg Consensus 62.75 บาท  แนวโน้มไตรมาส 4/2565  TOP  ฟื้นตัว QoQ จากผลขาดทุนสต๊อกน้ำมันและ FX จะไม่เกิดขึ้น ผสานกับต้นทุนราคาน้ำมันที่มีแนวโน้มลดลง โดยคาดว่าซาอุดีอาระเบียมีโอกาสปรับลด Crude Premium เอเชีย ในเดือนมกราคมลงอีก หลังหลายประเทศมีความเสี่ยงด้านอุปสงค์สูงขึ้น โดยให้เป้าเชิงกลยุทธ์หุ้น TOP ที่ 62 บาท
HL เร่งเปิดสาขา ธัชพล ชลวัฒนสกุล ประธานเจ้าหน้าที่บริหาร บริษัท เฮลท์ลีด จำกัด (มหาชน) HL  ธุรกิจร้านขายยาค้าปลีก ในรูปแบบ Chain Drug Store ภายใต้แบรนด์ร้านขายยา iCare, Pharmax, vitaminclub และ Super Drug ประกาศเดินหน้าขยายสาขาต่อเนื่อง เปิดเพิ่มอีก 3 สาขาในเดือนธันวาคมนี้ ตามแผนทั้งปีกำหนดเปิด 11 สาขา ทำให้สิ้นปี 2565 จะมีสาขาทั้งหมด 36 สาขา มั่นใจรายได้ปีนี้เข้าเป้าเติบโตมากกว่า 20% หลัง 9 เดือนกวาดรายได้แล้ว 1,142.91 ล้านบาท เพิ่มขึ้น 25.22% จากปีก่อน ขณะที่ยอดขายทั้งสาขาเดิม และสาขาใหม่คึกคักต่อเนื่อง